Diari Oficial de la Generalitat Valenciana


Sumari del DOGV 4221, del 04-04-2002 (2002/2730)

ORDRE d'11 de març de 2002, de la Conselleria d'Economia, Hisenda i Ocupació, per la qual es convoca una beca per a la realització de pràctiques professionals d'informàtica.
-----------------------------------------------------------------------------------------------------------------------------------------------------------------------------

### Dades del document

Número de DOGV
:   4221

Data del DOGV
:   04-04-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/2730


Data del document
:   11-03-2002

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * assignació per estudis
    * suport econòmic
    * professió de la informàtica
    * ajuda pública

ORDRE d'11 de març de 2002, de la Conselleria d'Economia, Hisenda i Ocupació, per la qual es convoca una beca per a la realització de pràctiques professionals d'informàtica. [2002/X2730]
  
La Conselleria d'Economia, Hisenda i Ocupació, en el marc de la política dirigida a l'especialització d'universitaris que acabaran o que han acabat els seus estudis en dates recents, convoca la concessió de dues beques perquè puguen accedir a la realització de pràctiques professionals, dins de l'àmbit de l'administració pública, dos universitaris que tinguen aprovat quart o cinqué curs d'informàtica en qualsevol universitat espanyola.
  
En virtut de les facultats que em confereix l'article 35 de la Llei de Govern Valencià, de 30 de desembre de 1983, i l'article 4 del Decret 108/1992, de 6 de juliol, del Govern Valencià, pel qual es regula la concessió de beques,
  
ORDENE
  
Article 1
  
Convocar un concurs públic per a la concessió de dues beques, a fi de realitzar pràctiques professionals d'informàtica, en la Conselleria d'Economia, Hisenda i Ocupació.
  
Article 2
  
Aprovar les bases que s'adjunten com annex I de la present ordre. Les beques es regiran pel que disposen les bases de la convocatòria i el Decret 108/1992, de 6 de juliol, del Govern Valencià.
  
Article 3
  
La duració de les beques serà d'un any i la dotació econòmica se sufragarà a càrrec de la línia del programa pressupostari 80.54.929.39, línia T3250000, per un import total màxim per a cada beca de 11.520 euros (1.916.766,66 pessetes) per a l'exercici 2002, i si és el cas per al 2003.
  
Aquesta convocatòria i la concessió de la beca es condiciona a la provisió de crèdit adequat i suficient en els pressupostos de la Generalitat Valenciana.
  
Article 4
  
La present ordre entrarà en vigor el mateix dia de la publicació en el Diari Oficial de la Generalitat Valenciana.
  
Article 5
  
Contra la present ordre, que posa fi a la via administrativa, es podrà interposar recurs contenciós administratiu, d'acord amb el que preveuen els articles 10 i concordants de la Llei 29/1998, de 13 de juliol, reguladora de la Jurisdicció Contenciosa Administrativa, dins del termini de dos mesos, comptats des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana.
  
València, 11 de març de 2002.
  
El conseller d'Economia, Hisenda i Ocupació,
  
VICENTE RAMBLA MOMPLET
  
ANNEX I
  
Bases de la convocatòria per a la concessió de dues beques, per a la realització de pràctiques professionals d'informàtica en la Conselleria d'Economia, Hisenda i Ocupació.
  
Primera. Objecte
  
Les beques tenen per objecte la formació complementària i l'especialització per al suport de microinformàtica i programació de la Conselleria d'Economia, Hisenda i Ocupació.
  
Segona. Requisits dels sol·licitants
  
Podran optar a les beques les persones que acrediten els requisits següents:
  
a) Ser ciutadà espanyol o d'algun altre estat membre de la Unió Europea.
  
b) Tenir aprovat quart o cinqué curs d'Informàtica en qualsevol universitat espanyola, en acabar el termini de presentació de la sol·licitud.
  
Tercera. Duració i dotació econòmica
  
El període de duració de les beques comprendrà des del primer dia del mes següent a aquell en què es realitze l'adjudicació, fins a l'acabament de l'exercici de l'any 2002, si bé s'estableix la possibilitat d'una pròrroga pels mesos que resten fins a completar un any de gaudiment, sempre que la llei de pressupostos per a l'any 2003 reculla crèdit pressupostari a l'efecte.
  
Les beques estan dotades cada una amb 960 euros bruts mensuals (159.730,56 pessetes brutes mensuals), amb un import total màxim per a cada beca de 11.520 euros (1.916.766,72 pessetes) prenent en consideració el període de benefici d'un any.
  
L'import de les beques es pagarà mensualment, amb la certificació prèvia de la Secretaria General, i amb l'informe previ del director del Centre de Sistemes d'Informació de la bona marxa de l'activitat objecte de les beques.
  
Quarta. Formalització de les sol·licituds
  
Els candidats hauran de presentar al Registre General de la Conselleria d'Economia, Hisenda i Ocupació, situat al c/ Palau, 12, 46193 València, o en qualsevol de les dependències previstes en l'article 38, paràgraf quart, de la Llei de Règim Jurídic de les Administracions Públiques i del Procediment Administratiu Comú, la documentació següent:
  
- Currículum, en el qual es faran constar les dades personals, fotocòpia del document nacional d'identitat, el domicili habitual, el telèfon, l'expedient acadèmic i qualsevol altre document que acredite la possessió d'altres títols o mèrits docents, professionals coneixement d'idiomes, cursos rebuts, llenguatges de programació, paquets ofimàtics que es coneixen, etc.
  
- Certificat acadèmic que acredite els requisits exigits en la base segona i l'expedient acadèmic presentat.
  
- Declaració responsable de no tenir concedida qualsevol altra beca o ajuda per a la mateixa o similar activitat.
  
La sol·licitud s'haurà d'ajustar al model de l'annex II.
  
Cinquena. Termini de presentació de les sol·licituds
  
El termini de presentació de les sol·licituds serà de quinze dies hàbils comptats a partir de l'endemà de la publicació d'aquesta convocatòria en el Diari Oficial de la Generalitat Valenciana.
  
Sisena. Termini de selecció i concessió de les beques
  
Es constituirà una comissió avaluadora presidida per la secretària general administrativa de la conselleria, o funcionari que delegue.
  
En formaran part com a vocals el director del Centre de Sistemes d'Informació, el cap de Servei d'Informàtica Departamental, el cap de Servei de Sistemes, i un funcionari del Servei d'Administració i Afers Generals, que actuarà de secretari.
  
La comissió avaluadora es reunirà dins dels 15 dies següents a l'acabament del termini de presentació de sol·licituds, i podrà convocar tots aquells candidats que considere convenient a fi de comprovar, mitjançant prova escrita o entrevista, aquells aspectes referents als mèrits adduïts que s'estimen d'interés.
  
Les condicions de mèrit avaluables per la comissió qualificadora, que s'hauran de presentar degudament justificades, i les puntuacions que s'atorgaran són les següents:
  
a) Titulació acadèmica de 0 a 2 punts.
  
b) Expedient acadèmic personal, de 0 a 4 punts.
  
c) Altres mèrits relacionats amb la matèria objecte d'aquesta convocatòria, de 0 a 4 punts:
  
- Coneixement de programari ofimàtic.
  
- Coneixement d'operacions amb maquinari microinformàtic.
  
- Coneixement de xarxes d'àrea local i d'àrea extensa.
  
- Coneixement de llenguatges de programació.
  
La resolució de concessió i/o denegació de les beques es notificarà a les persones interessades. La resolució de la Conselleria d'Economia, Hisenda i Ocupació, que atorgue les beques, a la vista del veredicte de la comissió avaluadora, es publicarà a més en el Diari Oficial de la Generalitat Valenciana. A aquesta relació s'adjuntarà una borsa constituïda pels aspirants que no resulten adjudicataris de les beques, prioritzats per ordre de puntuació per a cobrir les vacants que puguen sorgir durant el període de gaudiment.
  
La Conselleria d'Economia, Hisenda i Ocupació es reserva la facultat d'interpretar el contingut d'aquesta convocatòria de beques i llista de reserva de becaris.
  
La condició de becari o d'integrant de la borsa de reserva de becaris no generarà cap relació laboral amb la Generalitat Valenciana.
  
El termini màxim per a resoldre les sol·licituds serà de sis mesos des de la data de publicació de la present convocatòria en el Diari Oficial de la Generalitat Valenciana. Transcorregut aquest, i davant la falta de resolució expressa, s'entendran desestimades totes les sol·licituds.
  
Setena. Obligacions, tutoria i incidències dels becaris
  
Les beques concedides són incompatibles amb qualsevol altra beca o ajuda, i amb la realització d'una activitat laboral regular. La infracció d'aquesta regla autoritzarà la conselleria a cancel·lar el gaudiment de les beques.
  
Els becaris, una vegada rebuda la notificació d'haver sigut seleccionats per a una beca, estaran obligats a tenir una dedicació de 35 hores setmanals, que s'hauran de realitzar sota la supervisió del personal del Centre de Sistemes d'Informació de la Conselleria d'Economia, Hisenda i Ocupació.
  
Al final del període de la beca, els becaris elaboraran una memòria de les activitats dutes a terme.
  
La conselleria s'encarregarà d'ordenar les activitats dels becaris ?segons els criteris que s'establisquen- en el període de gaudiment de la beca.
  
El conseller d' Economia, Hisenda i Ocupació resoldrà les incidències qie es produïsquen durant les beques i podrà deixar-les sense efecte, amb l'audiència prèvia de la persona interessada, en el cas d'incompliment de les seues obligacions per part del becari, o quan no realitze l'activitat que motivà la concessió, o deixe de reunir els requisits exigits.
  
Davant les incidències, renúncies, abandons o incompliment que deixen vacant una beca, es procedirà a cobrir-la segons l'ordre establit en la borsa de reserva que resulte del procés de selecció.